Nos Seguinus, miseratione divina Matisconensis ecclesie minister humilis, notum facimus universis quod Guillelmus de Oblato, miles, ab ecclesia Cluniacensi LXa solidatas terre teneret in feudum; prout confessus est coram nobis, idem Guillelmus dictum feudum augmentare volens domum suam de Vitriaco cum omnibus hiis que habet, tenet, possidet vel quasi per se vel per alium, que sunt de terragio Vitriaci et specialiter quendam mansum, qui dicitur mansus de Basenans, a venerabilibus et religiosis viris Yvone, abbate, et conventu Cluniacensi in feudum recepit, et recepit coram nobis dictus siquidem abbas ob causam seu occasione augmentationis predicte in totalem feudi antedicti augmentationem, ea que Guillelmus de Sassyaco nunc tenet ab eis apud Vitriacum; feudum vero quod Johannes de Viriseto, miles, tenebat ab ipsis et quod prius ab eisdem tenuerat Arlerius, frater ejus, memorato Guillelmo, militi, in rerefeudum concessit. In horum autem testimonium, ad petitionem abbatis et Guillelmi, sigillum nostrum prese[n]tibus duximus apponendum. Actum et datum anno Domini Mº CCº et LXº, mense maii.